Sothøne

Sothøne (Fulica atra) er en fugl. Den kan i Norge observeres i sommerhalvåret blant annet ved Østensjøvannet i Oslo og om vinteren ved Tveitevannet i Bergen. Til tross for navnet er sothøna en tranefugl, ikke en hønsefugl.

Beskrivelse 
Sothøna er en mørk sotfarget, rund og kompakt fugl, med kort hale og store føtter. Den er 36-42 cm lang, og veier ca. 700 gram. Nebbet er hvitt med panneskjold. Øynene er røde. Hunnfugl og hannfugl er like. Ungfugl er lysere enn voksen fugl. Sothøna kan kjennes igjen på sine nikkende bevegelser når den svømmer. Den holder til i vann eller i mindre viker ved havet, der det er tett vegetasjon, og den dykker ofte. 

Reiret finnes ofte på ei flytende "øy" inne i tett vegetasjon. Fuglen legger 5-10 egg i månedene april – juni, og begge foreldrene ruger på eggene og henter mat til ungene. Sothøna lever stort sett på plantekost, som den gjerne henter i vannet, men lever også på mark og annet småkryp.

Underarter 
Sothøna deles ofte opp i fire underarter:
 F. a. atra – forekommer i hele den palearktiske sone. Vinterstid forekommer denne underarten også på plasser i Afrika.
 F. a. lugubris – forekommer på nordvestre Ny-Guinea.
 F. a. novaeguinea – forekommer i sentrale Ny-Guinea.
 F. a. australis – forekommer i Australia.

Utbredelse og trekkforhold 

I Norge finner vi sothøna som hekkefugl i Oslofjorden og sørover til Rogaland, men den kan også finnes som hekkende i Trøndelag. Ellers kan det dukke opp streiffugler over hele landet. De fleste trekker til Vest-Europa før jul, men en del overvintrer i Sør-Norge.

Referanser

Eksterne lenker 
 
 Sothøne video, bilder & lyd se hos Internet Bird Collection
 Billedserie av sothøner som parer seg Jurpe.no

Riksefamilien
Fugler formelt beskrevet i 1758